b'\n_START_ARTICLE_\nRakendusbioloogia\n_START_PARAGRAPH_\nRakendusbioloogia (inglise keeles applied biology) on bioloogia p\xc3\xb5hiharude t\xc3\xb5estatud seadusp\xc3\xa4rasuste ja teooriate praktilises elus kasutamise v\xc3\xb5imaluste ja lahenduste uurimise ning teostamisega tegelev teadusharu._NEWLINE_Rakendusbioloogia on eriti paljut\xc3\xb5otav p\xc3\xb5llumajanduses ja kalanduses, kus bioloogiliste vastastik- ja koostoimemehhanismide toimimist \xc3\xa4ra kasutades v\xc3\xb5i toimimist tootmisele soodsas suunas m\xc3\xb5jutades saab kas paremat saaki v\xc3\xb5i n\xc3\xa4iteks v\xc3\xa4hendada kasutatavate taimekaitsevahendite hulka. Kuid laialdast kasutust leiab rakendusbioloogia ka keskkonnakaitse valdkonnas, kus spetsiaalsetele bakteritele ja mikroorganismide omadusi \xc3\xa4ra kasutades saadakse reostuse likvideerimisel, reoveepuhastites v\xc3\xb5i pr\xc3\xbcgimajanduse keskkonnas\xc3\xa4\xc3\xa4stlikumaks muutmisel palju \xc3\xa4ra teha. Rakendusbioloogia abil saab mitmekesistada ja muuta efektiivsemaks toiduainete tootmist, seda inimesele kasulikumaks muutes v\xc3\xb5i kasv\xc3\xb5i hoopis tekstiilit\xc3\xb6\xc3\xb6stuses kasutatud uute materjalide v\xc3\xa4ljat\xc3\xb6\xc3\xb6tamisel._NEWLINE_Teiseks suurimaks kasutusvaldkonnaks on meditsiin ja \xc3\xbcheks enim tuntumaks rakendusbioloogia meditsiini h\xc3\xb5lmavaks haruks on biotehnoloogia, mille abil s\xc3\xbcnteesitakse erinevate elusorganismide poolt inimkehale vajalikke v\xc3\xb5i ravis kasutatavaid aineid. N\xc3\xa4iteks suhkurt\xc3\xb5ve raviks kasutatavad nn humaan- ehk inimkeha insuliinidega identsed insuliinid on toodetud muundatud bakterite poolt. Rakendusbioloogia meditsiiniharu h\xc3\xb5lmab v\xc3\xa4ga paljusid bioloogia rakenduslike harude inimesega seotud uurimisvaldkondi, n\xc3\xa4iteks mikrobioloogia (sh parasitoloogia, viroloogia jne), farmakoloogia ja geneetika (sealhulgas proteoomika) kuni bioeetikani v\xc3\xa4lja.'